यह सब देखकर मुझे शुरु में ताज्जुब हुआ। क्योंकि हमारे यहाँ कहावत है कि कहनेवाला भले ही मूर्ख हो लेकिन सुननेवाला तो समझदार होता है। लेकिन जब जानबूझकर, दुराशयतापूर्वक, सोद्देश्य कोई झूठ परोसा जाता है तो फिर ऐसी कहावतें निरर्थक हो जाती हैं। तब कहनेवाला तो समझदार होता है लेकिन सुननेवाला मूर्ख हो जाता है। मजे की बात यह है कि झूठ फैलानेवाले भली प्रकार जानते हैं कि उनके झूठ का जीवन पानी के बुलबुले की तरह है। लेकिन जब दुष्प्रचार किसी झूठ को अभियान के तहत, सुनियोजित रूप से चलाया जाता है तो यह सीनाजोरी की गिनती में आता है। इस मामले में महत्वपूर्ण बात यह है कि यह सीनाजोरी अनजाने में नहीं की गई।